Բարտոլոմեո Կարլո Ռաստրելլի

Բարտոլոմեո Կարլո Ռաստրելլի (1675, Ֆլորենցիա-Նոյեմբերի 18, 1744, Պետերբուրգ), քանդակագործ, ծագումով իտալացի։ Մոտ 1700 թվականին տեղափոխվել է Փարիզ, որտեղ ստեղծել է դեկորատիվ բնույթի բարոկկո ոճի քանդակներ (մարկիզ դը Պոմպոննի մահարձանը Փարիզի Սեն Մերրի եկեղեցում, մարմար, 1703-1706, ավերվել է 1792 թվականին)։ 1716 թվականից, Պետրոս I-ի հրավերով, ապրել և ստեղծագործել է Պետերբուրգում։ Բարտոլոմեո Կարլո Ռաստրելլօի քանդակներում (հատկապես դիմաքանդակներում) բարոկկո ոճին բնորոշ շքեղությունը և ճոխությունը, նյութի ֆակտուրան արտահայտելու ձգտումը զուգորդվում են բնորդի ճշմարտացի և հավաստի կերպավորմանը («Պետրոս I», 1723, էրմիտաժ, Լենինգրադ, «Անհայտ տղամարդ» (հավանաբար ինքնաքանդակ), 1732, Տրետյակովյան պատկերասրահ, Մոսկվա, «Կայսրուհի Աննա Իվանովնան սևամորթ տղայի հետ», 1733-1741, Ռուսական թանգարան, Լենինգրադ, երեքն էլ՝ բրոնզ))։ Կերտել է նաև հեծյալ Պետրոս I-ի արձանը (բրոնզ, 1743-1744, 1800 թվականին դրվել է Պետերբուրգի Ինժեներական դղյակի առջև), մասնակցել Պետերգոֆի Մեծ կասկադի ձևավորմանը (մասկարոններ ևն, կապար ու այլ նյութեր, 1721-1723), Պետրոս I-ի և Հյուսիսային պատերազմում տարած հաղթանակի պատվին Հաղթասյունի մոդելի ստեղծմանը (1721)։

Ծանոթագրություններ 

Քանդակագործներ
Իտալացի քանդակագործներ